በአማራ ክልል የተከሰተውን ግጭት ምክንያትና ወንጀል የፈፀሙ ግለሰቦችን በማጣራት ለሕዝቡ ይፋ እናደርጋለን – ዶ/ር አምባቸው
በአማራ ክልል ኦሮሞ ብሔረሰብ አስተዳደር እና በሰሜን ሸዋ ዞን የተከሰተውን ግጭት ምክንያት እና ወንጀል የፈፀሙ ግለሰቦችን በተመለከተ በቀጣይ በማጣራት ለሕዝቡ ይፋ እንደሚደረግ የክልሉ ርዕሰ መስተዳደር ዶክተር አምባቸው መኮንን ተናገሩ።ርዕሰ መስተዳድሩ በግጭቱ ምክንያት በሰው ሕይወትና ንብረት ጉዳት መድረሱ እንዳሳዘናቸው ገልጸዋል፡፡በክልሉ የሕግ የበላይነትን፣ ሰላምን እና ልማትን ለማረጋገጥ እየተሠራ ባለበት ወቅት ባልተጠበቀ መንገድ በተቀሰቀሰ ግጭት በሰው ሕይወት እና ንብረት ላይ ጉዳት መድረሱ አሳዛኝ መሆኑንም ተናግረዋል።ዶክተር አምባቸው በክልሉ መንግሥትና በራሳቸው ስም ለሟች ቤተሰቦች መፅናናትን ተመኝተዋል።የአካባቢውን ሰላም ወደነበረበት ለመመለስ በየደረጃው የሚገኙ አመራሮች ከሀገር ሽማግሌዎች ጋር በጋራ እየሠሩ መሆኑን ያመለከቱት ርዕሰ መስተዳድሩ በቀጣይም ከፌዴራል እና ከክልል የፀጥታ አካላት ጋር በጋራ እንደሚሠራ አስገንዝበዋል።የኅብረተሰቡን ሰላም ወደነበረበት ለመመለስ በሚደረገው እንቅስቃሴ ሕዝቡ ከመንግሥት ጎን እንዲቆም ጥሪ አቅርበዋል። (ምንጭ:- አብመድ) 